รัฐบาลกู้อีก2ล้านล้านบาทกระตุ้นเศรษฐกิจ
คลังตั้งเป้าทำงบขาดดุลยาวอีก 5 ปี กู้อีกกว่า 2 ล้านล้านบาท เพื่อกระตุ้นเศรษฐกิจ ยันรัฐบาล"บิ๊กตู่" ใช้หนี้มากกว่ารัฐบาลก่อนหน้า
22 ส.ค. 2562

คลังตั้งเป้าทำงบขาดดุลยาวอีก 5 ปี กู้อีกกว่า 2 ล้านล้านบาท เพื่อกระตุ้นเศรษฐกิจ ยันรัฐบาล"บิ๊กตู่" ใช้หนี้มากกว่ารัฐบาลก่อนหน้า
นางจินดารัตน์ วิริยะทวีกุล ผู้อำนวยการสำนักนโยบายและแผน สำนักงานบริหารหนี้สาธารณะ (สบน.) เปิดเผยว่า หนี้สาธารณะของประเทศไทยในอีก 5 ปีข้างหน้า หรือปีงบประมาณ 2567 จะอยู่ที่ 46.73% ของจีดีพี ภายใต้เงื่อนไขจีดีพีขยายตัวที่ 4% โดยสำนักงานเศรษฐกิจการคลัง (สศค.) คาดว่ายังต้องมีการทำงบประมาณรายจ่ายแบบขาดดุลต่อเนื่องเพื่อกระตุ้นเศรษฐกิจ ต้องมีการกู้เงินเพื่อชดเชยการขาดดุลตลอด 5 ปีข้างหน้า อีกปีละ 4-5 แสนล้านบาท หรือ รวมเป็นวงเงินกว่า 2 ล้านล้านบาท
ปัจจุบันหนี้สาธารณะของประเทศ ณ สิ้นเดือน ก.ค. 2562 อยู่ที่ 6.91 ล้านล้านบาท หรือ 41.45% ของจีดีพี สูงขึ้นจากเดือนก่อนหน้าเล็กน้อย เพราะมีการกู้ขาดดุลงบประมาณปี 2562 ซึ่งกู้เงินไปแล้ว 3.8 แสนล้านบาท จากงบขาดดุล 4.5 แสนล้านบาท ยังเหลืออีก 1 แสนกว่าล้านบาท เนื่องจากมีการเบิกจ่ายงบลงทุนของบางหน่วยงานไม่เป็นไปตามแผน โดยจะไปกู้ในปีงบประมาณ 2563 ซึ่งกฎหมายให้ทำได้
นางจินดารัตน์ กล่าวว่า สำหรับที่มีกระแสข่าวว่า รัฐบาลพล.อ.ประยุทธ์ จันทร์โอชา กู้เงินเพื่อกระตุ้นเศรษฐกิจมาก และชำระหนี้ได้น้อย ถือเป็นข้อมูลที่ไม่เป็นความจริง เพราะตั้งแต่ปี 2557 รัฐบาลมีการชำระหนี้เงินกู้สูงกว่ารัฐบาลก่อนหน้า โดยในปี 2554 มีการชำระหนี้ 2.16 แสนล้านบาท ปี 2557 มีการชำระหนี้ 1.85 แสนล้านบาท และเพิ่มขึ้นต่อเนื่องจนในปี 2562 มีการชำระหนี้ 2.5 แสนล้านบาท
ขณะที่งบชำระคืนเงินต้นก็สูงขึ้นต่อเนื่องตลอด 5 ปีที่ผ่านมา โดยปี 2554 อยู่ที่ 1.5% ของงบประมาณ ปี 2557 อยู่ที่ 2.09% ของงบประมาณ และปี 2561 ชำระคืน 2.85% ของงบประมาณ และการกู้ของรัฐบาล พล.อ.ประยุทธ์ ส่วนใหญ่กู้เพื่อไปลงทุนในโครงสร้างพื้นฐานของประเทศ